# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Trais yn erbyn Menywod, Cam-drin Domestig a Thrais Rhywiol - Adroddiad Blynyddol Cynghorwyr Cenedlaethol 2023-24** |
| **DYDDIAD** | **18 Tachwedd 2024** |
| **GAN** | **Jane Hutt AS, Ysgrifennydd y Cabinet dros Gyfiawnder Cymdeithasol, y Trefnydd a'r Prif Chwip** |

Rwy'n cyhoeddi heddiw yr Adroddiad Blynyddol ar gyfer 2023-24 a gynhyrchwyd gan Yasmin Khan a Johanna Robinson, y Cynghorwyr Cenedlaethol ar gyfer Trais yn erbyn Menywod, Cam-drin Domestig a Thrais Rhywiol, fel sy'n ofynnol gan Ddeddf Trais yn erbyn Menywod, Cam-drin Domestig a Thrais Rhywiol (Cymru) 2015.

Mae'n manylu ar yr hyn y mae'r Cynghorwyr Cenedlaethol wedi ei wneud o ran yr amcanion a osodwyd ganddyn nhw eu hunain yn eu Cynllun Blynyddol ar gyfer 2023-24 fel rhan o'u gwaith parhaus i gynghori a helpu Gweinidogion Cymru i gyflawni diben Deddf Trais a Cham-drin, ac mae'n crynhoi'r sefyllfa hyd at ddiwedd Mawrth 2024.

Mae eu cyngor a'u cymorth yn hanfodol i'n helpu i gyflawni amcanion Strategaeth Trais yn erbyn Menywod, Cam-drin Domestig a Thrais Rhywiol ar gyfer 2022-2026, gan gynnwys gweithredu ffrydiau gwaith a chamau'r Glasbrint. Mae sefydlu Panel Goroeswyr Cymru Gyfan wedi bod yn un o'r cerrig milltir mwyaf arwyddocaol i'r Cynghorwyr Cenedlaethol yn 2023-24, ac mae'n dangos ymrwymiad parhaus y Cynghorwyr i ymgynghori â phobl sydd â phrofiad uniongyrchol wrth gyflawni ein nod o sicrhau mai Cymru yw'r lle mwyaf diogel i fod yn fenyw. Mae’r panel hwn, sy’n cynnwys goroeswyr trais a cham-drin o gefndiroedd amrywiol, wedi dod yn rhan annatod o'n hymdrechion i atal trais ac amddiffyn goroeswyr.

Parhaodd gwybodaeth ac arbenigedd y Cynghorwyr Cenedlaethol i sbarduno newid i ddioddefwyr, goroeswyr a'r sector arbenigol, a hoffwn ddiolch iddynt am y gefnogaeth gyson y maent wedi'i rhoi i mi a'm swyddogion drwy gydol y cyfnod adrodd.

Gellir gweld yr adroddiad yma:

<https://www.llyw.cymru/trais-yn-erbyn-menywod-cam-drin-domestig-thrais-rhywiol-adroddiad-blynyddol-y-cynghorwyr-cenedlaethol-2023-i-2024>